Изтича срокът за прием по две схеми за държавна помощ | Agri.BG
Александра Георгиева 27.02.2020
28 февруари 2020 г. е крайният срок за прием на заявления по две схеми за държавни помощи в земеделието за тази година.
Това са „Помощ за инвестиции в материални активи в земеделски стопанства, свързани с първично производство на растениевъдна земеделска продукция” и „Помощ за реализирането на доброволно поети ангажименти за хуманно отношение към птиците”.
По първата схема имат право да кандидатстват земеделски стопани от сектор "Растениевъдство". Допустими са разходите за закупуване на машини и съоръжения за първична преработка на продукция за пресния пазар - сортировъчни, калибриращи, охлаждащи, опаковъчни и други.
Помощта се отпуска и за придобиване на техника срещу слани и градушки. Максималният ѝ размер не може да надхвърля 120 000 лв. или 50% от приемливите разходи. Схемата дава възможност и за оборудване на силозни стопанства до 50 000 лв.
Бюджетът на държавната помощ за първична преработка на растениевъдна продукция е 18,6 млн. Тя породи напрежение в бранша. Схемата беше създадена по предложение на производителите на плодове и зеленчуци. Включването на несвойствени за техния сектор машини и съоръжения притесни фермерите, че финансирането може да бъде източено за зърнопроизводство.
Втората държавна помощ, чиито срок за кандидатстване изтича на 28 февруари 2020 г., е насочена към подпомагане на хуманно отношение към птиците, което надхвърля задължителните изисквания по този показател.
Тя се отпуска за: използване на фуражи, съдържащи деоксиниваленол не повече от 25 мг/кг, осигуравене на свободна подова площ с поне 10% над стандарта; подобряване на уловията при транпортиране към кланицата; намаляване на емисиите амоняк с 30%.
Таваните на подкрепа за животинска единица са: 88,01 евро за кокошки; 181,53 евро за родители от всички видове; 17,38 евро за бройлери; 29,65 евро за пуйки за угояване; 29,65 евро за гъски; 26,58 евро за патици. Общият бюджета на помощта е 34,56 млн. лв.
хуманно отношение към птиците плодове и зеленчуци първична преработка на растениевъдна продукция крайни срокове държавна помощ схеми за държавна помощ